  Анжелика Тихонова корреспондент «Пичи Чеберайёс но Батыръёс» V Элькун нылпи фестивальлэн йылпумъян люкетэз Ижкарын Калыкъёслэн эшъяськон юртазы ортчиз. Отчы Удмуртиысь ёросъёсын но каръёсын ортчем вожвылъяськонъёсын вормись нылъёс но пиос люкаськизы. Со сярысь ивортэ «Удмуртия» агентстволэн корреспондентэз.   Фестивале трос гинэ удмурт пичи Чеберайёс, Батыръёс, анай-атайёссы, песянай-песятайёссы, визьнодасьёссы вуизы. Ваньзы ик соос сюлмысьтызы нылпиоссы понна висизы. Пичи Чеберайёс сцена вылэ потон вакытсэс возьмало                                                      Фото: Григорий Фомин © udmurt.media Ужрадэз огез радъясь, «Удмурт нылкышно кенеш» огазеяськонлэн кивалтӥсез Надежда Степанова пусйиз, туэ нырысьсэ сцена вылэ быдэс элькунысьтымы пиос но нылъёс потӥзы шуыса. «Нырысьсэ ми кутским Ижкарын, ог дас ар талэсь азьвыл. Вить нылпи садъёс гинэ пыриськизы вал, мон туж умой тодӥсько на али, та нылпи фестивалямы. Туэ витетӥзэ ортчытӥськом ини быдэс элькунлы», — вераз Степанова. Со верамъя, таяз арын Удмуртиын 25 фестиваль площадкаос ужазы. Шӧдӥськиз, пиналъёс та вожвылъяськонэ пыриськыны зол дасяськиллям. Эктыны но, кырӟаны но, реп лыдӟыны но усто луэмзэс возьматӥзы. Соос сценалэсь но, учкисьёслэсь но ӧз кепыралэ. Нылпиос быгатонлыкъёссэс возьмато                                                                                   Фото: Григорий Фомин © udmurt.media Пичи Чеберайёсты но Батыръёсты учкыны вань удмуртъёслэн «Удмурт Кенеш» огазеяськонзылэн тӧроез Татьяна Ишматова но вуылӥз. Со нылпиоссылэн азьланез сярысь сюлмаськись, соосты удмуртлык пӧлын будэтӥсь анай-атайёс вань шуыса шумпотэмзэ вераз. «Котькуд ар со вормон, куке выль ёросъёс пырисько та ӵошатсконэ, куке пиналъёс, кудъёсыз пото сцена вылэ, валало но, верасько но удмурт кылын, кудъёсыз понна удмурт кыл луэ анай кыл», — пусйиз вань удмуртъёслэн огазеяськонзылэн тӧроез. «Пичи Чеберайёс но Батыръёс - 2016» фестиваль Ужрадэ вань пыриськем пиналъёсты фестивальын вормисьёс луэмзы сярысь сертификатъёсын но кузьымъёсын пусйизы. Нылъёсты — тузӥ мунёосын, нош пиосты — конструкторъёсын.  Пичи Чеберайёс но Батыръёс быдэс элькунысь люкаськизы 17 фото Фестивалез радъязы «Удмурт нылкышно кенеш» но Удмуртиысь Калыкъёслэн эшъяськон юртсы элькунысь Йӧскалык политикая министерство но «Удмурт Кенеш» огазеяськон юрттэм улсын. Тегъёс: Лулчеберет Ижкар нылпиос Удмуртия УдмуртКенеш удмуртъёс Удмуртнылкышнокенеш йӧскалыкполитикаяминистерство удмуртлык пичиЧеберайёсноБатыръёс  